<classify> WAKATI Wilaya ya Kinondoni ikimaliza leo kata mbili kati ya 20 kupiga kura za marudio ya kuwapata wagombea wa Chama Cha Mapinduzi CCM katika Serikali za Mitaa, Wilaya ya Ilala wamepanga kuanza uchaguzi huo kesho kwenye kata tano kati ya kata 36 za wilaya hizo za mkoani Dar es Salaam.Uchaguzi huo unafanywa ikiwa ni agizo la Katibu Mkuu wa CCM, Bashiru Ally alilotoa mapema wiki hii kutokana na dosari zilizoonekana kwenye kura za awali ambako ilibainika kuna baadhi ya wabunge na madiwani walitaka kupanga safu zao za uongozi kwa ajili ya Uchaguzi Mkuu ujao mwakani. Bashiru alisema wabunge na madiwani hao walifanya hivyo ili kupata watu wa kuwaunga mkono katika uchaguzi huo wa mwakani katika kura za maoni za chama hicho huku akitaja Mkoa wa Dar es Salaam kuwa kinara wa uvunjifu wa kanuni kwenye uchaguzi huo.Kutokana na dosari hizo na nyingine, aliwagiza viongozi wa chama hicho akiwamo Katibu Mwenezi Taifa, Humphrey Polepole na wengine kuhakikisha wanafanya tathmini ya nchi nzima ili kubaini dosari hizo na kuchukua hatua.Akizungumza na gazeti hili jana, Katibu Mwenezi wa CCM wa Wilaya ya Kinondoni, Joha Dole alisema tayari wameshafanya marudio ya kupiga kura za kuwapata wagombea hao kwenye kata 18 kati ya 20 za wilaya hiyo na jana na leo wanatarajia kukamilisha kazi hiyo. Dole alisema baada ya agizo la Bashiru, juzi walianza kurudia uchaguzi ambako hadi jana kata 18 zilikuwa tayari zimeshapiga kura na kwamba kata mbili zilikuwa zinaendelea kufanya uchaguzi unaomalizika leo.Tulipopewa agizo tulianza kurudia uchaguzi huo, jana kata 18 kati ya kata 20 tulizonazo wilayani hapa, zilikuwa tayari zimeshafanya uchaguzi huo wa marudio na leo Kata ya Tandale kwenye baadhi ya mitaa yenye dosari uchaguzi unaendelea, alisema Dole.Aliongeza kuwa jana mitaa kadhaa ilikuwa inaendelea kufanya uchaguzi ukiwamo Mtaa wa Mtogole katika Kata ya Tandale na Mhalitani na leo Mtaa wa KwaTumbo na Sokoni zitahitimisha uchaguzi huo.Katibu wa CCM Wilaya ya Ilala, Iddi Mkowa alisema wilaya hiyo ina jumla ya kata 36 zenye mitaa 159, na uchaguzi wa viongozi hao uliofanyika Jumapili na jumla ya mitaa 154 ilifanya uchaguzi na mitano haikufanya.  <topic>: kitaifa 